Ҡыҙғанысҡа ҡаршы, ауылдар бөгөн ауыр хәлдә, айырыуса бәләкәй ауылдарға бөгөн бөтөү ҡурҡынысы янай, сөнки мағариф системаһын оптималләштереү процессы мәктәптәрҙе ябыуға килтерә. Мәктәп – ауыл халҡы өсөн белем биреү йорто ғына түгел, ул байтаҡ кешеләр өсөн эш урыны ла, тәрбиә үҙәге лә. Мәктәп булған ауылда интелигенция бар, улар гәзит-журналдар уҡый, тимәк илебеҙҙең, республикабыҙҙың һулышын тойоп йәшәй. Мәктәптәрҙе һаҡлап ҡалыр өсөн йәштәрҙең ауылда ҡалып, ғаилә ҡороп йәшәү мәсьәләһен хәл итергә кәрәк. Демографик проблемалар күп осраҡта социаль-иҡтисади хәлгә түгел, ә менталитетҡа бәйле. Ауылдарыбыҙға иман ҡайтарыу фарыз бөгөн, иманлы ауылдарҙа эскелек проблемаһы һәм башҡа кире күренештәр юҡ тейерлек.